Johannes  Aakjær  Steenbuch 

ph.d.,  cand.mag.: 

Hvorfor  var  det  nu,  at  Jesus  skulle  dø? 
Anmeldelse  af  Guddommelig  uorden 

Guddommelig  uorden  - en  bog  om  regnskabet  med  Gud 
af  Johannes  Værge,  Eksistensen  2016,  160  sider. 


Tidsskriftet  Fønix 

Årgang  2016 
s.  230-237 


ISSN:  2446-175X  www.foenixl976.dk 


Dette  værk  er  licenseret  under  en  Creative  Commons  Kreditering- 
IkkeKommerciel-IngenBearbej delse  2.5  Danmark  Licens. 


Johannes  Aakjær  Steenbuch 


Hvorfor  var  det  nu,  at  Jesus  skulle  dø? 

Anmeldelse  af  Guddommelig  uorden. 

Guddommelig  uorden  - en  bog  om  regnskabet  med  Gud  af  Johannes 
Værge,  Eksistensen  2016,  160  sider. 


”Men  han  bar  de  manges  synd 
og  trådte  i stedet  for  syndere.”  (Es  53,12) 

Johannes  Værge  har  skrevet  en  fin  lille 
bog  om  et  af  den  kristne  teologis  måske 
mest  centrale  spørgsmål,  nemlig  hvorfor 
Jesus  skulle  dø.  Det  ligger  i den  teologi- 
ske tradition,  at  Jesus  på  en  eller  anden 
måde  skulle  bøde  for  vores  synd,  men 
Værges  pointe  er,  at  evangeliet  tidligt 
blev  (mis)farvet  af  den  "offersprogbrug” 
som  var  almindelig  i de  kulturer,  hvor 
kristendommen  gjorde  indtog.  Især  med 
middelalderens  feudale  tænkemåde  blev 
kristendom  et  spørgsmål  om  at  holde  orden  i "regnskabet  med 
Gud”  ud  fra  en  rationalistisk  tankegang,  hvor  Jesu  offerdød  spiller 
en  (alt  for)  afgørende  rolle. 

Det  er  ikke  mindst  Tertullian  (160-220  e.Kr.),  der,  ifølge  Værge, 
bærer  skylden  for  at  have  indført  juridisk  "begrebssprog  ” i mod- 
sætning til  ”de  billedprægede  udtryksmåder”,  som  fandtes  i den 
græsksprogede  kirke  (s.  12),  hvor  evangeliet  i højere  grad  blev  set 
som  et  guddommeligt  drama.  Men  i middelalderen  blev  juridiske 
tænkemåder  altså  mere  udbredte,  især  i det  latinske  vest.  Det 
udartede  sig  hos  Anselm  af  Canterburry  (1033-1109),  der  for  alvor 

satte  den  "latinske”  eller  "objektive”  forsoningslære  på  begreb. 
Gud  fremstilles  som  en  krænket  fyrste,  hvis  ære  skal  genoprettes. 
Da  mennesket  ikke  selv  kan  klare  det,  må  Jesus  skride  til  og  tage 
straffen,  så  menneskene  (eller  i hvert  fald  nogle  af  dem)  kan  gå  fri. 
Tanken  blev  udbredt  i senmiddelalderen  og  kom  til  at  spille  en 
væsentlig  rolle  i protestantismen. 

Værge  peger  meget  fint  på,  at  der  egentlig  ikke  finder  nogen 
tilgivelse  sted  i den  latinske  forsoningslære  (s.  32).  Hvis  Guds  kær- 
lighed afhænger  af,  at  der  betales  en  pris,  er  der  jo  med  Jesu  offer 
netop  ikke  tale  om  tilgivelse,  men  blot  om,  at  prisen  bliver  betalt.  I 
den  tankegang  er  der  hverken  plads  til  kærlighed  eller  tilgivelse, 
for  det  hele  handler  om  juridisk  orden.  Værges  påstand  er  så,  at 
kristendommen  ikke  handler  om  orden,  men  tværtimod  om  "gud- 
dommelig uorden”.  I Bibelens  fortællinger  sprænger  Jesu  forkyn- 
delse rammerne  for  vores  retfærdighedsbegreber.  Hans  død  er  på 
ingen  måde  en  betingelse  for  at  gøre  Guds  kærlighed  tilgængelig 
for  mennesker  (s.  15).  Jesu  tilgivelse  af  mennesker  "skulle  ikke  af- 
vente korsfæstelsen”,  men  døden  på  korset  var  derimod  den  risi- 
ko, som  Gud  af  kærlighed  var  villig  til  at  løbe  (s.  79)  - ikke  den 
pris,  som  Jesus  på  menneskehedens  vegne  skulle  betale  for  at  vi 
kunne  fortjene  nåden. 

Om  Værge  har  ret  i,  at  den  latinske  forsoningslære  er  en  folke- 
ligt udbredt  opfattelse,  kan  jeg  ikke  vurdere.  Dog  kan  jeg  nikke 
genkendende  til  oplevelsen  af  teologiske  "lægfolk”,  som  overra- 
skes, når  de  hører,  at  der  er  andre  mulige  perspektiver.  Der  har  el- 
lers længe  været  andre  perspektiver  på  banen.  Forsoningslære  var 
også  noget  man  diskuterede  for  hundrede  år  siden.  Baptisten  Ni- 
els Hansen  skrev  i 1870  et  arrigt  indlæg  mod  calvinismens  an- 
selmske  forsonings-  samt  prædestinationslære,  og  grundtvigiane- 
ren Otto  Møller  fulgte  trop  med  hovedværket  Gjenløsningen  i 
1884.  Svenske  Gustaf  Aulen  pegede  på,  at  den  førmiddelalderlige 

forståelse  af  evangeliet  ikke  så  Jesu  død  som  en  betaling  til  en 
vred  Gud,  men  som  en  kærlig  Guds  måde  at  besejre  døden.  Den 
for  tiden  populære  anglikanske  biskop  N.T.  Wright,  er  inde  på 
noget  af  det  samme. 

Det  er  altså  ikke  fordi  Værges  fremstilling  er  banebrydende, 
men  hans  perspektiver  er  dog  interessante.  Vægtlægningen  på 
nadveren  som  et  grænsebrydende  måltidsfællesskaber  samt  de 
litterære  læsninger  og  eksempler  på  moderne  kirkekunst,  forlener 
bogen  med  et  engagerende  særpræg.  Vinen  i nadveren  er  ikke  et 
offer  til  Gud,  men  udtrykker  det  forhold,  at  menigheden  bliver 
Jesu  legeme  ved  at  få  del  i hans  liv  (s.  67).  Helligåndsteologien 
spiller  en  fremtrædende  rolle  i bogens  sidste  kapitler.  Uden  derfor 
at  ende  i en  neo-karismatisk  position  fremhæver  Værge  åndens 
rolle  og  betydning  i den  nye  pagt.  Ånden  er  ikke  kun  en  "kirkelig 
specialitet”  (s.  127),  bundet  til  det  forkyndte  ord  (s.  139),  men 
”bånd  fra  Gud”,  virksom  overalt  (s.  126). 

Værge  kommer  dog  måske  nok  lige  let  om,  hvad  det  i den  tra- 
ditionelle opfattelse  betyder,  at  hele  Guds  værk  fuldendes  i Jesu 
stedfortrædende  død  på  korset.  For  det  betyder  jo  netop,  at  der 
ikke  er  noget  regnskab,  der  skal  holdes  orden  i.  Den  tanke  er  ofte 
blevet  radikaliseret  i antinomistisk  retning,  hvor  menneskets  tro 
og  gerninger  højest  er  afledte  fænomener  - og  i hvert  fald  ikke 
betingelser  for  nåden.  Det  er  vel  også  en  slags  "guddommelig  uor- 
den”. Overfor  den  tanke  fremstår  Værges  teologi  som  en  neo-pie- 
tistisk  position,  hvor  menneskets  tro  og  "længsel”  er  afgørende 
faktorer  i gudsforholdet  (se  fx  s.  143).  Det  klinger  noget  synergi- 
stisk,  når  det  om  bøn  hedder,  at  "Guds  ånd  kan  samvirke  med  vo- 
res egen  ånd”  (s.  152).  Bøn  handler  godt  nok  ikke  om  at  påvirke 
Gud  til  at  komme  os  nær,  skriver  Værge,  men  dog  om  ”at  gøre  os 
selv  nærværende  og  derved  gøre  berøring  mellem  hans  og  vores 

ånd  mulig”  (s.  152),  og  om  ”at  gøre  sig  oprigtig,  afklaret  og  derved 
nærværende  nok  til  at  tage  imod  velsignelsen”. 

Her  viser  manglerne  ved  Værges  opfattelse  sig,  synes  jeg.  Vi 
skal  ikke  "fedte  for  Gud”  påpeges  det,  men  det  kunne  lyde  som 
krævede  det  alligevel  en  større  indsats,  eller  i hvert  fald  "åben- 
hed”, fra  menneskets  side  at  modtage  Guds  kærlighed.  Således 
kunne  man  frygte,  at  nådens  virkeliggørelse  alligevel  kom  til  at 
afhænge  af  os  og  vores  attitude.  C. S.  Lewis’  bovlamme  og  nådes  - 
blottede  billede,  at  "helvedes  porte  kun  er  låst  indefra”,  var  en 
nærliggende  association  - hvis  Værge  da  ikke  på  forfriskende  vis 
havde  slået  fast,  at  Guds  kærlighed  er  så  "vanvittig”,  at  den  "helt 
undlader  at  sætte  begrænsninger  for,  hvem  den  omfatter”,  og  at  vi 
derfor  "heller  ikke  i et  selvskabt  helvede”  kan  lukke  den  ude  (s. 
145).  Tilbage  står  dog  spørgsmålet,  om  Jesus  virkelig  har  gjort  den 
afgørende  frelsergerning  på  korset,  eller  om  hans  død  blot  var  en 
uheldig  konsekvens  af  et  mere  eller  mindre  vellykket  forsøg  på  at 
komme  mennesker  nær? 

Det  måske  mest  slående  er  Værges  delvise  afvisning  af,  at 
"Herrens  lidende  tjener”  i Esajas  53  skulle  handle  om  Jesus.  Sådan 
forstås  versene  ellers  traditionelt  - også  i flere  nytestamentlige 
tekster.  Fx  citerer  Jesus  selv  Esajas  (Es  53,12)  ifølge  Lukas  (Luk 
22,37  og  24,25-27).  I ApG  8,32-35  tager  Filip  afsæt  i Esajas  53,7-8, 
da  han  fortæller  eunukken  om  evangeliet.  Også  1 Peter  2,24-25  in- 
deholder klare  referencer  til  Esajas.1  Men  at  føje  billedet  af  Jesus 
og  den  lidende  tjener  sammen  er,  skriver  Værge,  "en  tendensiøs 
læsning  - for  ikke  at  sige  misbrug  - da  det  kræver  en  udtalt  flek- 
sibilitet at  få  enkelttræk  i beskrivelsen  hos  Esajas  til  at  passe  på 
Jesus.”  (s.  77).  Billedet  af  Herrens  lidende  tjener  kan  ikke  overføres 


1 Se  en  grundig  opgørelse  over  referencer  her: 
http://www.iesuswalk.com/lamb/isaiah53  nt  allusions.htm 

direkte  på  Jesus,  men  må  forstås  som  et  budskab  om,  at  der  i det 
hele  taget  er  håb  (s.  77). 

Det  er  en  noget  vag  læsning,  synes  jeg.  Dog  er  der  rigtignok 
grunde  til  ikke  at  læse  den  velkendte  udgave  af  Esajas  for  tæt 
sammen  med  Det  Nye  Testamente.  Værge  peger  med  en  vis  ret  på, 
at  Septuaginta  jo  gengiver  Esajas  53  noget  anderledes  end  den  he- 
bræiske (s.  78).  I Es  53,8  hedder  det  i den  hebræiske  udgave,  at  tje- 
neren blev  ramt  ”for  folkets  synd”,  mens  det  i Septuaginta  hedder, 
at  han  døde  ”ved  folkets  lovløshed”.  Flere  af  de  nytestamentlige 
tekster  (fx  ApG  8,33  og  1 Pet  2,22)  citerer  udgaven  fra  Septuagin- 
ta. Det  er  nok  rigtigt,  som  Værge  skriver,  at  der  i Esajas  ikke  kan 
findes  belæg  for  at  hævde,  at  Jesu  død  ligefrem  var  en  betaling  til 
Gud  (s.  79).  Dog  synes  selv  Septuagintas  gengivelse  af  Esajas  at 
lægge  en  vis  vægt  på  betydningen  af  den  lidende  tjeners  lidelse  og 
død  for  menneskers  frelse. 

Værge  tilslutter  sig  Origenes’  teori  om,  at  Jesu  død  var  en  lø- 
sesum betalt  til  døden  på  vores  vegne,  men  det  hører  altså  med  til 
historien,  at  Origenes  også  kunne  rumme  andre  perspektiver,  da 
han  også  anser  Jesu  død  for  at  være  et  offer  til  Gud  (ad  Rom.  III. 
8).  Ifølge  Otto  Møller  var  det  ligefrem  Origenes,  der  med  påvirk- 
ning fra  jødedom  og  hedenskab,  indførte  den  juridiske  offertænk- 
ning i kirken  (Møller  1884,  s.  82). 

Det,  der  nok  undrer  mig  mest,  er,  hvorfor  den  "latinske”  eller 
’juridisk-kommercielle”  tænkemåde  ikke  også  skulle  kunne  ses 
som  billedsprog,  og  som  ét  aspekt  blandt  flere,  som  hos  Origenes. 
Duns  Scotus  kritiserede,  som  Værge  påpeger,  med  rette  Anselm 
for  at  begrænse  Guds  suveræne  vilje  til  at  kunne  tilgive  hvem  han 
ville  uden  først  at  kræve  offer  - men  jeg  mener  nu  ikke,  at  Værge 
gør  ret  i at  lægge  Duns  Scotus  det  til  last,  at  han  gav  plads  til  An  - 
selms  lære  ved  siden  af  sin  egen  (s.  38).  Også  mange  af  Grundtvigs 
salmer  synes  at  rumme  begge  perspektiver.  Det  er  i hvert  fald 

svært  at  se,  at  vi  helt  kan  komme  uden  om  de  bibelske  teksters 
offersprogbrug.  Men  Værge  gør  et  ihærdigt  og  veloplagt  forsøg. 

Det  er  mennesker,  der  har  ansvaret  for  Jesu  død,  skriver  Værge, 
og  tilføjer,  at  ”Gud  kan  have  haft  forudviden  om,  at  sådan  gik  det 
sikkert,  men  måske  også  et  håb  om,  at  det  ville  gå  anderledes”  (s. 
74).  Den  position  synes  at  medføre  det,  der  nogle  gange  kaldes 
”åben  teisme”  - den  opfattelse,  at  frelseshistorien  ikke  løber  frem 
efter  en  nøje  tilrettelagt  plan,  i hvert  fald  ikke  i detaljer,  da  Gud 
ikke  kan  forudsige,  hvordan  frie  mennesker  svarer  på  hans  hand- 
linger. Den  opfattelse  er  af  en  eller  anden  grund  populær  for  ti- 
den, men  jeg  har  dog  svært  ved  at  se,  hvordan  den  kan  stemme 
overens  med  en  række  centrale  bibeltekster. 

At  Jesu  død  er  en  del  af  planen  fra  starten  berøres  blandt  andet 
i Første  Petersbrev,  hvor  det  hedder,  at  Kristus  blev  bestemt  til  at 
løskøbe  mennesker  ”før  verden  blev  grundlagt”  (1  Pet  1,20).  Ska- 
belsen af  mennesket  er  for  mig  at  se  ikke  et  "guddommeligt 
eksperiment”,  men  et  led  i en  nøje  tilrettelagt  plan,  der  har  til  for- 
mål at  "sammenfatte  alt  i Kristus”  (Ef  1,10),  for  at  Gud  derved  kan 
blive  ”alt  i alle”  (1  Kor  15,28).  Jesu  inkarnation,  død  og  opstandelse 
er  ikke  en  plan-b  som  Gud  sætter  i værk,  da  det  viser  sig,  at  det 
ikke  fungerer  med  menneskene.  Det  er  simpelthen  den  måde, 
hvorpå  Guds  plan  udfoldes  og  realiseres.  Det  er  korrekt,  at  vi  ikke 
kan  tale  om  tilgivelse,  hvis  mennesket  skal  betale  for,  at  Gud  kan 
være  nådig  og  barmhjertig  - men  pointen  er  jo,  at  Gud  selv  beta- 
ler prisen,  og  at  det  har  været  planen  allerede  før  mennesket  faldt 
i synd  og  død.  Det  væsentlige  er  egentlig  ikke  forsoningslærens 
hvordan,  men  dens  hvorfor  - altså  hvad  formålet  med  det  hele  er, 
og  der  er  det  min  opfattelse,  at  de  mange  forskellige  perspektiver 
går  op  i en  højere  enhed  ud  fra  et  eskatologisk  perspektiv.  Når 
blot  enden  er  god,  er  alting  godt. 

Origenes’  løsesumslære  videreførtes  i østen  af  Gregor  af  Nyssa 
som  et  billede  på,  at  Jesus  med  sin  død  endegyldigt  har  betalt 
døden,  hvad  den  havde  krav  på,  og  derved  frisat  mennesket  fra 
dens  magt  med  fredelige  midler.  Men  for  Gregor  var  hovedsagen, 
at  Jesus  med  sin  død  og  opstandelse  binder  død  og  liv  sammen,  så 
det  ene  bliver  vejen  til  det  andet.  Døden  er  altså  nok  en  fjende, 
men  den  er  samtidig,  som  Anselm  også  gør  det  klart,  et  redskab 
for  Gud  - så  når  Jesu  død  er  en  betaling  til  døden,  er  den  også  in- 
direkte en  "betaling”  til  Gud.  Dog  bør  det  selvfølgelig  stå  klart,  at 
der  i de  bibelske  tekster  med  Jesu  offer  ikke  ”i  virkeligheden”  er 
tale  om  en  juridisk  transaktion  eller  en  kommerciel  handel. 

Vi  kan,  tror  jeg,  meningsfuldt  fastholde  den  opfattelse,  at  Jesus 
på  en  eller  anden  måde  ofrer  sig  til  Gud  på  menneskers  vegne, 
hvis  vi  med  "offer”  nærmere  forstår  en  hengivelse  i kærlighed. 
Skabningen  er  helt  forskellig  fra  sin  skaber  - og  derfor  går  vejen 
til  Gud  gennem  død  og  opstandelse.  Og  det  er  så  den  vej  Jesus  går 
på  menneskers  vegne.  Med  sin  død  på  korset  har  Jesus  gjort  det, 
som  intet  menneske  kan,  nemlig  at  elske  Gud  uden  forbehold. 
Han  har  derved  gjort  det,  som  loven  ikke  kunne  lære  mennesker, 
og  resultatet  er,  at  synden  og  dens  konsekvenser  er  overvundne 
og  besejrede.  Forsoningen  kan  som  sådan  forstås  som  sidste  led  i 
en  trinitarisk  bevægelse,  en  gensidig  given-sig-hen  i kærlighed, 
som  skaber  det  fællesskab  mellem  Gud  og  mennesker,  som  men- 
nesket selv  er  ude  af  stand  til  at  oprette  - ikke  som  en  abstrakt, 
indre-trinitarisk  relation,  men  som  en  bevægelse,  der  i kraft  af 
inkarnationen  og  åndens  gerning  tager  hele  skaberværket,  men- 
nesket inklusive,  med  sig. 

Dermed  blot  en  skitse  af  en  spekulativ  teologi,  der  dog  antyder, 
at  det  burde  være  muligt  at  medtænke  en  variant  af  den  latinske 
forsoningslære  som  i hvert  fald  én  væsentlig  side  af  sagen.  Proble- 
met ved  Værges  opfattelse  er  ud  fra  det  perspektiv,  at  det  bliver 

menneskets  opgave  at  fuldende  den  trinitariske  bevægelse,  som 
Jesus  ellers  fuldender  på  korset  - netop  fordi  Jesu  korsdød  for 
Værge  ikke  er  meget  mere  end  konsekvensen  af  den  "risiko”  som 
Gud  løber  ved  inkarnationen. 

Perspektivet  er  med  andre  ord  mangelfuldt,  hvis  det  skal  stå 
alene,  men  med  det  in  mente  er  det  ganske  velgørende  - som  per- 
spektiv. Johannes  Værges  bog  er  et  udmærket  indspark  i debatten, 
og  den  gengiver  et  aspekt  af  evangeliet,  som  ikke  kan  undværes. 
Men  intet  perspektiv  kan  gøre  det  ud  for  en  fyldestgørende 
udlægning  af  evangeliet.  Deri  tror  jeg  sådan  set,  at  Værge  selv  vil 
være  enig,  for  hans  grundpointe  er  jo,  at  Guds  nåde  kan  vi  ikke 
sådan  uden  videre  få  sat  i system  med  vores  begreber.  Og  det  er 
en  vigtig  pointe. 

